khistorydata/jeongjo-sjw-relations huggingface dataset:
정조 5년 · 목
漢城府啓言。每當上元前夜。各洞市童輩。例有聚拍體俑之戲。而今番洞任輩。以勿爲聚拍之擧。知委各家。有若禁令。頗多騷擾之弊。聞甚怪訝。査問委折。則以爲。本府爲慮傷人之事。嚴禁石戰之戲。故部官乃以聚拍體俑。仍爲石戰。竝令禁其體俑。有此騷擾之端云。所謂體俑。事雖不經。俗習已成。旣無上司指揮。忽致閭里之騷擾。事甚駭然。當該各部伊日入直官員。請幷拿問處之。允之。敎以。上元前夜。街兒市童之成群作隊。竸拍草人。名之曰處俑戲。事近不經。亦一勝事。鄕人儺。聖人猶且敬之。蓋除夕之儺禮。元宵之俑戲。皆有國俗。則豈可設法禁止。以致繹騷之弊乎。觀此漢城府草記。部官事。極可怪駭。已命拿處。而續聞筵臣言。部隸假稱傳敎。知委坊曲。至以兒童有犯刑配之律。抵其父兄布告云云。尤豈非無狀乎。若無登聞之擧。予何以知之。且況蠢彼里垊。亦安卞傳敎之眞僞乎。近來民俗凋殘。一切賁餙之事。絕無聞焉。今也似此流來之習。反爲擾民之端。不可無懲後照示之道。以此傳敎內辭意。令該部暁諭坊曲。仍令刑曹堂上。待明朝開坐。通衢傳訛部吏。從重決杖以聞。
정조 5년 · 강
命會寧開市已畢。回咨轉送北京。
정조 5년 · 목
備邊司啓言。會寧開市已完畢。令承文院撰出回咨。別定禁軍騎撥。下送于義州府。請轉送北京。允之。
정조 5년 · 강
命貢弊稟處事。各令攸司擧行。
정조 5년 · 목
備邊司啓言。貢市人弊瘼。令備局草記事。命下矣。司宰監貢人以爲。戊戌年裁減貢價。特許復舊云。西氷庫貢人以爲。再昨年氷丁減供時。惠廳戶曹所減氷價。還爲上下云。帽子㕓市民以爲。自稅帽變作之後。渠輩失利。將至罷散之境云。長興庫貢人以爲。閣門排設。使地衣契貢人進排云。司圃署貢人以爲。治圃田畓。成陳已久。特許代土云。軍契貢人以爲。先進排已磨鍊之價。卽令上下。得蒙支保云。鴨島契貢人以爲。積時物種。盡入燒燼。在前水患時。有充給之例。今番亦爲變通云。弓角契貢人以爲。倭銅愆期無價進排。生銅。自戶曹直捧其價。自京上下云。銀廛市民以爲。銀貨沮絕。將至散亡。依白木廛銀貨廛添補之例。復設麯子廛。與木廛合設云。立廛市民以爲。銀路絕種。鍜貿漸少。將無以應役云。內魚物廛白木廛布廛紙廛鐵物廛市民等以爲。亂廛之弊。去而益甚。擧皆失利。將至難保云。其人貢人以爲。都監炬子復責進排。各宮香炭加捧漸多云。牛毛氊契人以爲。羊毛氊匠。造槊亂賣。欲奪生業云。請令各攸司。變通檢飭。允之。敎以。稟處事申飭事。各令攸司。除尋常着意擧行。無或如前汎忽。
정조 5년 · 강
命南行宣傳官。口傳差出。
정조 5년 · 목
兵曹啓言。宣傳官李元植。日前內試射。得蒙直赴殿試恩典。所帶之職。係是南行不可仍帶。圼狀乞遞。請改差。允之。
정조 5년 · 강
命四道驛馬補把。京中逢點。
정조 5년 · 목
兵曹啓言。今正月二十六日。 元陵擧動時。本曹驛馬及京畿洪忠江原黃海四道驛馬補把之數。依前例別單書入。而各其監營。定差使員。同月二十四日京中逢點。司僕司添補京畿驛馬。則請一從本寺啓下數。直爲入把。允之。敎以。存削數知委。而司僕今番則略定匹數。分付各該道。使之等待。
정조 5년 · 강
判下兵曹。 元陵幸行時軍兵磨鍊草記。
정조 5년 · 목
因草記。敎以。訓局軍步軍十哨。馬軍三哨。爲先廂。以禁衛軍爲後廂。禁軍三番隨駕。留陣以御營廳爲之。
정조 5년 · 강
命檢閱金載瓚上疏還給。捧納承旨推考。
정조 5년 · 목
疏略曰。臣又移付翰林矣。職是宿趼。分宜卽膺。而臣文臣熤。方帶藝文提學之任。父子所叨。幷是一館。籍曰館閣之職。本無嫌避。而臣於月前。得見諸翰林仕日久近。自本曹書送於臣父者。此蓋爲貶座時殿最地也。單弁。書以郎廳仕日。然則翰林爲郎廳。提學爲堂上者審矣。堂郞之嫌。在法當避。父子之親。尤有自別。玆敢拜章經歸。伏乞聖明。亟遞臣職。以存公格。以安私分。○敎曰。館閣元無規避。昨夏曲諒。猶以春秋兼銜之倒遞故然。而見帶之職。大異於此。此而許施。則流來典例。壞自此人始。其可成說乎。若以仕日磨勘爲言。弘文館之領事大提學提學。獨不磨勘貶目乎。然則奈之何前輩之審於去就者。與父若兄行公於館職乎。新進以此處義。不害爲義事。而此路一開。後弊難防。不可無示警。檢閱金載瓚罷職。原疏還給。捧納承旨重推。
정조 5년 · 강
命產室廳提調及翰注。各於直所直宿。
정조 5년 · 강
命醫官。差備近處。自今日待令。尙衣僉正尹昌胤。自今日依例別入直。榻敎也。
정조 5년 · 강
命各司郞官。倂直前勿爲待令。
정조 5년 · 목
敎曰。直宿時。各司郞官例爲待令。而問于戶判。別無進排之物云。貽弊則不貲。倂直前勿爲待今事分付。
정조 5년 · 강
命時囚權伋等。幷付過放送。
정조 5년 · 목
敎曰。時囚中權伋鄭履顯。所坐不至大叚。白師憲康思賢金象行黃昌源金德行。必是下隸傳訛之致。幷付過放送。
정조 5년 · 강
御宣政殿。行文臣殿講。領府事李激。禮曹判書金熤。右尹鄭昌聖。副提學鄭志儉。吏曹參議李敬養。兵曹參知趙時偉。副司直吳大益。
정조 5년 · 목
激曰。自昨日產室廳直宿以後。八域臣民之顒望尤切矣。予曰然矣。應講諸人。以次進講。兵曹判書洪樂性曰。 陵幸後隨駕軍兵犒饋。近年連以乾物擧行矣。今番請依近例。以乾物擧行。予曰。依近例爲之。禮畢還內。
정조 5년 · 강
召見閣臣徐浩修于誠正閣。
정조 5년 · 목
予曰。本閣旣已初創。郞官亦皆淸選。先定一副當規模然後。可以成樣。卿其各勉之哉。刑曹判書徐浩修曰。臣等荷聖上罔極之恩。猥叨淸選之職。其所擧行。不過閣務。何不奉行聖敎乎。民始曰。閣務創設。凡百苟艱。公用無所拮据。閣屬無以接濟。不可無變通之道。聞當罷之宮土。旣未革罷。又不還稅。便同閒田云。就其中請得若干結數。付諸本閣。則庶爲需用之資。全罷道長興百五結。南原八十一結。泰仁九十四結。自本閣折受。仍爲免稅。且聞數年收稅。旣不可如例出給。又非公家之所可用。故自戶曹別置。無所歸屬云。錢六千兩。請取用。從之。
정조 5년 · 강
命別監加出。移付有闕窠。
정조 5년 · 목
敎曰。近來加出申飭之時。況掖屬乎。所謂水賜別監一窠加出云。自今朔。已令移付他有闕窠。勿給料布事分付。大殿別監本額四十人內。四窠兼差他宮。而近聞二窠。混同加設云。此亦非本意。亦自今朔。以四十人內四窠。兼差之意。令該曹知悉。
정조 5년 · 목
敎曰。直提學批下。自本閣牌招察任。
정조 5년 · 강
命內閣規度。詳定以聞。閣誌從近活印。日記從速修整。
정조 5년 · 목
敎曰。內閣之任。淸選也。卽僚新入者。知有一副當規度可也。惟其推讓先進。諳鍊事務之方。不可無畵一之制。凡古風院規。略就可倣之例。參合折衷。著爲成式。而內而有史館起居注之故事。外而有湖堂學士中書舍人之古風。所欲考稽。捨是奚以。以此令內閣知悉。相議詳定以聞。又敎曰。本閣有誌而未刊。近日新定規制。就成書中添錄。從近活印。印後可爲故事者。名以故事册。直閣待敎隨事必錄。以爲從後續附本誌之地。又以內閣日記言之。成命已久。尙不擧行。此亦定其凡例。從速修整。亦倣春坊下番修納之例。
정조 5년 · 강
命內閣書吏兼付窠。分付各該司。
정조 5년 · 목
本閣啓言。本閣書吏兼付窠。某某司幾窠。定爲一定之式。商量分俵草記事。命下矣。宣惠湖南廳書吏一窠。戶曹版籍色書吏一窠。兵曹二軍色書吏二窠。訓局禁御營餉色書吏各一窠。守禦廳戶房書吏一窠。定爲閣吏元定窠。以此定式遵行。毋得違越之意。請分付各該司。允之。
정조 5년 · 강
命漂民發送咨文撰出。轉致北京。
정조 5년 · 목
備邊司啓言。羅州黑山島漂到大國人發送狀聞。旣已來到。令承文院撰出咨文。別定禁軍騎撥。下送義州府。請轉送北京。允之。
정조 5년 · 강
注書張顯慶。以領府事金尙喆附奏啓。
정조 5년 · 목
書啓以爲。臣敬奉聖批。馳往傳諭于領府事金尙喆所住處。則以爲。臣於前後恩諭之下。尙不敢爲承命之計者。誠以禮防不可毀也。廉耻不可喪也。只緣詞不足而感至尊。不惟未準所請。批敎旣極諄懇。至於偕來之命。尤出常格之外。何敢輒事瀆撓。不一入覲耿光乎。無以卽地趍承。謹當收拾心神。待朝肅命。而王人之經夜陋地。萬萬悚㦖。乞命召還云。臣旣承偕來之命。請仍留。敎以。大臣明當造朝。爾則先爲入來。
정조 5년 · 목
敎曰。所愼幾至勿藥否。目今 陵謁在邇。而卿兼管太僕矣。聞旗軍洗馬。又在一兩日內。卿欲强力赴公耶。少愈之戒。尤在愼攝。本寺自有二提擧。自可替行。卿其安心勿辭。仍命遣史官傳諭。
정조 5년 · 강
注書李祖承。以領議政徐命善附奏啓。
정조 5년 · 목
書啓以爲。臣敬奉聖旨。馳往傳諭于領議政徐命善所住處。則以爲。臣於日昨。伏聞 園陵幸行吉日已卜。臣誠切陪扈。義難偃便。必欲另加調治。趁期趍參。不自量力。先試動作於房闥戶庭之間。則肥膚先掉。眩暈繼發。東倒西欹。疾病所使。臣亦末如之何矣。方欲以短箚。仰請闕禮之罪。此際史官臨宣別諭。至煩少愈之戒。兼管太僕。勉以勿辭。旗軍洗馬。許其替行。臣是何人。叨此殊渥。第伏念幸行時。凡干擧行。專在太僕。而臣則病臥床褥。莫重動駕。提調將不得備員進參。豈不萬萬苟艱乎。伏地俟譴。不知所達云矣。
정조 5년 · 강
命金虎門留門。檢閱金載瓚牌招入直。
정조 5년 · 목
敎曰。䉟免置對。在渠幸莫大焉。又令穩眠於家室。不已過濫。況儉字文義。厥父發問。務約之工。宜責其子。以此標信。金虎門留門。檢閱金載瓚牌招催促。就直入來後下鑰。
정조 5년 · 강
命專經文臣金載瓚等。禁推分揀。
정조 5년 · 목
因專經文臣金載瓚韓用龜李信默安濟元魚錫齡吳泰賢李錫夏姜彙鈺徐美修李魯春李祖承。殿講不通禁推傳旨。敎以。禁推則無益。分揀。所當能講間入直。而今番則姑且闊略。苟欲講習。奚在於在直與在家。以此令不通文臣知悉。
정조 5년 · 목
以宋文載爲大司憲。張益大爲南海縣監。
정조 5년 · 강
領府事金尙喆陳箚乞休致。賜批。
정조 5년 · 목
箚略曰。臣之蒙被眷渥。愈往愈摯。相職之特賜許副。體諒之聖恩大矣。樞銜之勉令入肅。繾綣之聖念至矣。況此新歲。迄未一面之敎。奉讀至此。自不覺哀情倍激。誠以大防引年之懇。非如一時辭官之比。一箚二箚。竊庶幾兪音遄下。而重擔雖幸缷免。所請未克快準。聖批中。君臣間責在誠實之敎。臣亦有一言仰復者。以義分而敢有可去之道乎。以眷遇而敢懷便訣之心乎。筯力奔走。亦無其望。與其坐而費太倉之粟。毋寧退而爲塵刹之報。乞許臣至竊之懇。使之優遊晚境。歌詠聖澤。則從今至死之年。皆我聖主賜也。批以。向也勉循卿請。許解相職。自此卿可便意閒養。予爲卿喜之。惟予區區爲卿之心。卿想諒之。然而凡今幾日。卿無意造朝。以至西樞散銜。亦不肅命。予於是莫暁卿意矣。及見箚本。曷勝駭惑。借使予誠意有孚。卿安有今之箚也。隱於敦迫。未暇長語。卿其卽爲入來肅命。聽我面諭。仍命遣史官傳諭。與之偕來。
정조 5년 · 강
直提學沈念祖陳疏乞遞。賜批。
정조 5년 · 목
疏略曰。內閣新除。是豈臣夢寐之所嘗到者。忽蒙恩召。驚隕無地。而事體自別。違逋無例。恭隨牙牌。叨謝彤庭。臣誠顧影慚忸。而伏念本閣之剙立。實遵　聖朝之貽謨。玉策金編。奉 列朝之典訓。牙籖緗帿。集千古之文章。夫如是。則愼其人難其選。當如何哉。臣材旣駑下。地又孤寒。無論臣心之愧懼。其奈物議之駭惑。乞諒臣至懇。特遞臣兼帶閣職。批以。新命實循公論。爾其勿辭。從速察職。
정조 5년 · 강
命殿講居首人。依例捧傳旨。
정조 5년 · 강
命金海府使李喆運拿問。
정조 5년 · 목
義禁府啓言。前統制使李敬懋原情判付據。金海統營句管穀。迄未充數之該府使。指名狀聞之意。行會本道矣。卽接慶尙監司趙時俊狀啓。則當該府使李喆運林著喆孫尙龍尹得毅指名以來。請拿來。允之。敎以。當初未充數府使拿問。其餘姑令勿論。
정조 5년 · 강
命勘放時囚許侙等。
정조 5년 · 목
兵曹啓言。平安道淸北各邑鎭。庚子秋操試射居末及軍器執頉。當該守令邊將。所當一體照律施行。而臣曹不敢擅便。請上裁。允之。敎以。許侙宋載經趙心泰洪宅夏李格南有寬禹拓夏。功減一等。李東植李東泰。功議各減一等。又啓言。慶尙左道各鎭營各邑。庚子秋操試射居末當該營將守令。請杖八十收贖。允之。敎以。李潤春李世奭。功減一等。任希雨功議各減一等。又啓言。慶尙右道各鎭營各邑。庚子秋操試射居末當該營將守令。各請杖八十收贖。允之。敎以。李命杰金啓漢。功議各減一等。徐重修。議減一等。
정조 5년 · 목
因政院啓稟。有是命。
정조 5년 · 강
東南關王廟纛所祭獻官。命以將臣塡差。
정조 5년 · 목
敎曰。明日獻官。皆以時任將臣塡差。仍佩往來。
정조 5년 · 강
景慕宮展拜。 太廟展謁日。命當爲之。酌獻禮依昨年例擧行。
정조 5년 · 목
因禮曹啓稟。有是命也。
정조 5년 · 강
太廟歲首展謁。命以十一二日擇入。
정조 5년 · 목
因禮曹啓稟。敎以。祈穀親享在初八日。伊前有難展拜。拖至望間。情禮缺然。以十一二日中擇入。
정조 5년 · 강
召見內閣提學兪彥鎬于誠正閣。
정조 5년 · 목
予曰。今日卽一年大名日也。閭巷之間。盛備酒食。以樂此日耶。彥鎬等曰。閭閻間。亦以酒食。相與娛樂矣。予謂彥鎬曰。何日歸覲耶。彥鎬曰。尙此遲徊者。爲參正朝賀班。而明日當下鄕矣。予曰。承史中有父母者。入侍罷後出去。見其親而來。予曰。修改吉日。以初四日以前推擇事分付。予曰。承旨退出後。戶卽發牌着實分付。
정조 5년 · 목
禮曹啓言。每年親耕。歲首以稟事。曾以定式矣。來二月二十日。先農祭親行及親耕等節。何以爲之乎。敎以。躬耕東籍。固是令曲。而近作侈大之擧。耗費不些。殊屬儀文。惟余目下所祈祝。惟在屢豐二字。親耕等節。今姑置之。
정조 5년 · 강
記事官徐龍輔。以左議政徐命善附奏啓。
정조 5년 · 목
書啓以爲。臣疾病沈頓。神識昏暓。而猶記此歲之只有此日。方以未登文陞。一瞻耿光。戀結下情。尤添一症。入侍史官。儼然辱臨。宣布聖旨。諭之以悵然之意。申之以少愈之戒。雙撆九頓。感淚隨下。至於珍劑之特頒。尤出愛欲生之德意。臣之尙此全活。莫非吾君之賜。臣雖糜粉赴蹈。何以報答其萬一乎云矣。
정조 5년 · 강
命初五日朝參。待展謁推擇。更爲稟旨。
정조 5년 · 목
兵曹啓言。今正月初五日。百官朝參日次。而社稷祈穀親祭相値。在前如此之時。有退行之例。法典內。當月十一日二十一日二十五日。皆是應行之日此。三日中。以何日定行乎。敎以。展謁推擇。姑未定日。待禮曹涓吉草記判下更爲稟旨。
정조 5년 · 강
下別諭于咸鏡監司鄭昌順。
정조 5년 · 목
敎曰。勸農之敎。今方敷予心腹。誕告諸道。而噫玆關北一路。十數年來。豐少歉多。丁酉之大無。調瘵未蘇。儲蓄已空。而昨年之農。又被水旱。七路稍登。而玆道獨歉。一道失稔。而六鎭最甚。人皆得樂歲之飽。而此不免頷顑。人皆有安堵之業。而此不免顚連。每覽道臣登聞。未嘗不恫若在己。食不甘味也。賙賑之方。已卽區劃。催科之若。又許停退。以爲一半分懷保之道。咨爾方伯守宰。果能體予至意。保我赤子。不至有塡壑之憂歟。噫歲律已改。春事方及。嗣歲之計。雖在豐熟之餘。在所當急。矧玆歉荒之後。寧容少忽。農糧助其不給。而使免飢食。耕耘必及其時。而常加勸課。每審田野。考其勤惰。無擾村閭。俾安力作然後。庶幾秋成可期。吾民小甦。古人以田野闢不闢。爲長吏賞罰。九重雖曰深遠。蔀屋如在咫尺。爲道臣邑宰者。其各愓慮奉行。無負予別諭之意事。下諭于咸鏡監司。
정조 5년 · 강
下勸農綸音于諸道監司兩都留守。
정조 5년 · 목
敎曰。予自臨御以來。勸農之敎。凡幾下矣。國之本在民。民之本在農。而農之勤惰。又在蕫勸之如何。肆先王。設農師置田畯。汲汲焉惟是之爲先務。予其敢忽諸。玆故每當歲首。輒敫十行。用飭我道臣守令。俾盡勸農之方。而汔無其效。何也。豈予愛民之誠。未足以下孚歟。抑長吏怠慢。不克奉宣予德意歟。噫凡玆八方民庶。皆予赤子也。予惟不能字育赤子。或不免艱于食而塡于壑。是憂是懼。雖處厦氊臨玉食。而心未嘗一息不在于民于農。賴天之眷佑。一二年來。雨暘不愆。稼穡稍登。抑未知蔀屋之生。其盡無飢歟。流離之氓。其盡安集歟。耕耘之糧。其盡不匱。而荒廢之土。其盡墾闢歟。茍未盡然也。予之憂懼。曷敢少弛。而凡所以救飢而懷安。助糧而闢荒。其責顧不在於長吏歟。況天心難必於屢豐。人情易懈於稍裕。苟不倍加蕫飭。作勞服勤。則竊恐來秋之虞。反有甚於前日矣。夫耕種有時。耘耔有節。倘能不奪。使趍其期。而黍稷茂則喜而賞。田不治則怒而罰。亦必如古長吏之爲。則民豈不竸勸疾作。而庶幾其有秋乎。咨爾長吏。有勤有慢。朝廷亦宜有賞有罰。今予誕諭。具母曰應故事。而愓慮奉行之意。下諭于諸道監司兩都留守。
정조 5년 · 목
囚政院稟啓。有是命。
정조 5년 · 강
詣　景慕宮。行展拜。
정조 5년 · 목
具翼善冠袞龍袍。乘輿出仁化門。仍詣仁政門外。乘輦詣 景慕宮大門外。降輦乘輿。入齋室。具冕服。詣 板位。行禮後。奉審 宮內。還入齋室。降座。詣 宮門外。降輿乘輦。由協陽門還內。
정조 5년 · 강
召見承旨徐有防朴祐源于誠正閣。
정조 5년 · 목
予曰。今日金魯鎭之特擢正卿。意槪所在。承宣能知之乎。有防等曰。臣等雖甚愚迷。豈不知聖意之所在乎。予曰。幸行不遠。而春寒尙峭。隨駕軍兵。必有呼泈之慮。誠可悶也。有防等曰。旣不經宿。卽日回鑾。則似不至呼泈之境矣。予曰。隨駕軍兵。則雖不經夜。各邑斥候伏兵及傳語等軍。豈不前期來待乎。祐源曰。皆有住著處。似無慮矣。
정조 5년 · 강
以金魯鎭爲左參贊。口傳也。
정조 5년 · 강
命本閣監書料布。推移磨鍊。
정조 5년 · 목
內閣啓言。監書六人。初無料布之磨鍊者。今當設置之時。自本閣不可不推移磨鍊矣。以內下別監三窠。每朔米二石六斗。木三疋。兩等衣資木十八疋。本閣移屬唱準四窠。每朔米二石十斗。太一石五斗。諸司員役窠。米二斗。木九疋。定爲監書料布。每人每朔。各米十三斗。太三斗。木二疋。一年衣資木三疋式。分排磨鍊。而以此定式施行之意。請分付兵曹。允之。
정조 5년 · 강
遞校理李敬一。修撰徐鼎修。校理朴天行。副校理趙鼎鎭柳孟養。修撰金翊休。副修撰李時秀洪大泳。
정조 5년 · 목
政院啓言。校理李敬一。修撰徐鼎修。牌不進羅職傳旨。今方捧入。而玉堂上下番俱空。事甚未安。校理朴天行。副校理趙鼎鎭柳孟養。修撰金翊休。副修撰李時秀洪大泳。幷卽牌招。請推移入直。敎以館長疏後。如是處義。無怪其然矣。解見職俾申廉防。牌不進玉堂竝許遞。執引似無彼此。遞仍亦何異同請牌王堂。一體捧傳旨。
정조 5년 · 강
副提學鄭志儉上疏乞遞。仍陳勉。賜批。
정조 5년 · 목
疏略曰。臣於日前。冒陳辭疏。略控不稱之實。冀賜鐫遞之恩。及承批旨。未蒙允許。罪積違逋。罰止問備。惶蹙靡措。張皇出肅。褒然爲玉署之長。臣實自愧。人謂斯何。況臣素患痰癖。三昨筵退之後。重感外氣。委頓床玆。今日動駕。末由進參於陪班。罪負尤大。玆敢申暴微懇。兼效自引之義。臣方冀免之不暇。何敢以論思自居。而區區所懷。敢此附陳。殿下以天縱之姿。懋日將之學。服膺典謨。該貫本末。顧今侍講之臣。無足而開發聖意。討論微旨。固知殿下開卷之益。每在於罷朝。探頤之功。尤切於乙夜。然一日萬機。皆入睿裁。千塗百轍。總勤聖慮。苟如是也。本體易欠於昭曠。實工或歸於間斷。必須簡而除煩。虛而待物。刑政大關。最是懲討一事。掌憲之臣所爭執者。孰非罪在難貰。法所必施。而例批輒降。何爲而若是靳持也。宿衛之設。古制未有。何幸創設未幾。天心開悟。卽罷宿衛。日月之更。人孰不仰。第須明示前失。削去遺籍。可以無累於典章。有光於轉環。宿衛所創立謄錄。留在諸營各司外方列邑者。豈容仍置。以示來許。竝令收取。亟付諸火。斷不可已也。批以。臚列諸條持難。豈曰無據。尾陳事。體府焚籍。足爲已例。況此一時不獲已之權宜乎。爾其勿辭。從速行公。
정조 5년 · 강
平安監司鄭尙淳疏陳病狀乞遞。賜批許之。
정조 5년 · 목
疏略曰。臣待罪重藩。已過十朔。責任蔑效。前後辜犯。非止一再。而輒蒙寬假。幸免罪戾。近因病勢不輕。又在衰境。榮衛俱竭。形殼僅存。自前秋喪成以後。神精震剝。情事悲切。忽忽忘生。而抑情强策。未敢言私。彙眩之症。尤妨事爲。房闥之間。坐如舟車。朝晝之事。茫如歲月。簿書經眼。全無記省。守令延接。或忘酬酢。一切公務。悉歸抛置。以此病狀。雖閒漫官職。尙無以自力。況藩維之寄。旬宣之責乎。乞加愍念。卽賜鐫遞。批以。情理不可不念。矧八座苟簡。莫此時若。藩任依所請許施。。
정조 5년 · 강
命內閣餼廩。從當下敎。
정조 5년 · 목
本閣。以本閣移屬料有實數。及員役料布磨鍊。竝別單書入之意啓。敎以。看詳定制。規則精密。行之永久。可責實效。此雖一事。足寓先養後敎之政。深加嘉尙也。大抵忠信重祿。所以勸士也。卿等之獨賢如此。而所謂餼廩稱事之典。尙未講定。是豈優禮之意也哉。然今經用茍艱。不可別出財力。添一尾費之端。方欲另思無損有益之擧。從當下敎矣。
정조 5년 · 강
有政。吏曹判書李衍祥進。
정조 5년 · 목
以鄭志儉爲吏曹參議。崔烜爲正言。李兢淵爲副校理。權以綱爲校理。趙鼎鎭爲副修撰。朴天行爲修撰。李時秀爲副修撰。嚴璹爲戶曹參判。朴天衡爲修撰。左參贊李性源。右參贊兼知實錄金魯鎭。
정조 5년 · 강
以李敬養爲承旨。
정조 5년 · 목
因承旨有闕政事取稟。敎以。前望單子入之。
정조 5년 · 강
大司諫尹坊等聯疏辭職。賜批許之。大司諫尹坊。司諫金和中。掌令申致權持平宋民載李東稷。獻納尹在醇。正言李運彬。
정조 5년 · 목
聯疏略曰。噫論啓中諸賊。俱是王法之所難貸。而祗綠臣等之誠意淺薄。不能仰格。上下相持。迄未勘斷。莫非臣等之罪。自顧慚恧。何敢一刻冒據於臺次乎。請命遞斥。從之。
정조 5년 · 강
以柳義養爲大司諫。朴天衡爲司諫。黃昇源爲獻納。柳孟養爲掌令。李時秀徐鼎修爲持平。林鍚喆爲正言。前望也。
정조 5년 · 목
敎曰。臺諫前望單子入之。又敎曰。新除授臺諫。待下批牌招察任。
정조 5년 · 강
以徐鼎修爲奎章閣直閣。口傳也。
정조 5년 · 강
命紙㕓各項紙地。無得先爲進排。
정조 5년 · 목
平市署啓言。卽者紙廛市民等呈訴內。屛風簇子官案各樣紙地及油芚諸色綾花等紙。在前則各軍門所用。該吏特價貿用矣。自六七年來。各軍門不時推捉。使之先進排。給價之際。不計時估之高下。維從監考之折定。故未色落本之患。宗親府臘藥之時。庫直輩勤貿紙地。纔給半直。責出極品。因此數條之弊。實爲難支之境云。臣取考癸酉定式。各司試紙。各司疏紙。其他上司之廉價勤買。特敎嚴禁。定爲節目矣。今此各軍門宗親府。襲謬貽弊之事。不可不釐正。此後軍物所入各項紙地。宗親府藥紙。皆以時價準給取用。而毋得先爲進排。申飭之後。若或復踵前習。則郎廳及下屬。依癸酉定式。從輕重勘處。諸各司請一體申飭。允之。敎以。旣有 先朝癸酉定式。到今雖不更成事目。而近日此等之弊。申飭何如也。宗親府各軍門之侵漁。誠極駭然。更力各別嚴飭。嗣後復有如前作弊之端。奚獨郞官。堂上與大將。當被首犯之罪。使之除尋常。愓念遵行。亦當無時廉探。隨現勘斷。竝令預爲知悉。此司如此。他司可知。一體各別嚴飭。
정조 5년 · 강
命銀麯廛。相與合力。以應國役。
정조 5년 · 목
平市署啓言。近來銀廛之失利。不免流散之境。衆所共知也。麯子廛本是市案載錄者。而丙子酒禁時。因爲撤羅矣。今則酒肆依舊復開。麯子如前賣買。而獨此流來舊廛。失其本業。街市亂賣。任之無禁。本市廛名。因以永革。則其所呼冤。亦非異事。況此銀廛。無以資生情願。依白木廛合廛添補之例。更設麯㕓。相與合力。以應國役者。公私兩便。似無所妨。請麯子廛復設。允之。
정조 5년 · 강
御暎花堂。行內試射。
정조 5년 · 목
自內詣暎花堂乘座。○承旨朴祐源曰。今日殿座。宣傳官當趁朝來待。而殿座移時。尙不待令。萬萬駭然。予曰。未卽待令宣傳官。一竝拿入。趙宅鎭鄭麟泰李元謙拿入。予曰。汝等旣在宣傳官之任。則雖本廳公會。事當趁早來會。而莫重殿座。偃處其家。不卽待令。其可成說乎。宅鎭等曰。臣等待開門。待令於差備之外。自䢖陽門回來。故自伊遲滯。自犯死罪。惶恐遲晚。予曰。今番則以三令五申之意。決棍則姑爲參酌。而其中李元謙鄭麟采。其所擧行。尤極慢忽。本職汰去拿出。予曰。閣臣肅拜單子親呈。則東西唱。例爲來待。而尙不待令。事極慢忽。予曰。吏判方在朝房云。引儀汰去之代。以口傳擇差事。分付。內閣提學鄭民始曰。本閣直閣待敎。依祭酒諭善例。有本職則爲兼職。無本職則爲實職。雖自前已帶者。本職除遞之際。有兼啓下單子。則肅謝之節。亦當隨其啓下爲之。此後請以此定式。從之。予曰。訓將之病。近果何如耶。御將李柱國曰。近日則少得差減。而似難領軍隨駕矣。兵判洪樂性曰。奎章閣員役。旣已磨鍊。則木長標。依闕內他司員役。請依例造給。從之。試射畢。命入弓箭及布木。以次頒賞後。還內。
정조 5년 · 강
命宣傳官鄭宅潤。他司相當職相換。
정조 5년 · 강
命引儀中。不爲待令人汰去。
정조 5년 · 목
敎曰。御前東西唱引儀中。不爲待令人汰去。
정조 5년 · 강
遞承旨李晉圭。以李敬養代之。
정조 5년 · 목
敎曰。同副承旨許遞。前望單子入之。○政院。以敬養方在罷散中啓稟。敎以。敍用牌招。
정조 5년 · 강
命領軍隨駕。御將兼領。御營留陣。訓將代領。
정조 5년 · 목
敎曰訓。將勢難領軍隨駕云。御將兼領隨駕。又敎曰。當日還宮。今番則守總留陣置之。御營留陣。訓將代領。
정조 5년 · 강
判下秋曹。各道殺獄案覈啓。
정조 5년 · 강
召見引儀任藗等于誠正閣。
정조 5년 · 목
予曰。待令引儀擬望六人。亦爲入侍。前主簿任藗。前察訪任希澤南公著金載逵崔珽。前引儀李喜孫進前。予曰。使之分立陛前。試奏東西唱。藗等分立奏唱訖。予曰。善唱矣。又命引儀尹䕫欽鄭瑀入。分東西呼唱。互唱訖。予曰。爾等出去。日習臚唱。無所間斷。克禮飭敎之意。
정조 5년 · 강
命領敦寧李溵留都。
정조 5년 · 목
因政院今此 陵幸時。何大臣留都啓。敎以。領敦寧爲之。
정조 5년 · 강
遞承旨李敬養。以申應顯代之。
정조 5년 · 목
敎曰。同副承旨聞有親嫌云許遞。前望單子入之。
정조 5년 · 강
以金華鎭爲平安監司。備薦也。
정조 5년 · 목
敎曰。平安監司下批政事。明日爲之。
정조 5년 · 강
命武藝別監。抄擇擬入。
정조 5년 · 목
因武藝別監擇差手本。敎以。眞所謂朝拔其尤。暮拔其尤者也。雖是訓將。何能每每善擇。今番則將校中事知人子枝。勿拘常格。但觀身手人品。明日內抄擇擬入。
정조 5년 · 강
掌今朴宗彥避嫌乞遞。賜批許之。
정조 5년 · 목
避嫌略曰。臣於見職。前後情勢。有不敢冒居者。以目下事言之。副學之疏。以懲討之不嚴。譏責三司。諸臺皆已引避而蒙遞矣。臣何敢在家不知。而獨自抗顏於臺次乎。昨緣日晩。今始來肅。所失尤大。請命遞斥。從之。
정조 5년 · 강
左參贊金魯鎭陳疏乞遞。賜例批。
정조 5년 · 강
遞同副承旨金宇鎭。以鄭志儉代之。
정조 5년 · 목
敎曰。同副承旨聞有親嫌云許遞。前望單予入之。待下批牌招察任。
정조 5년 · 강
命還宮時植炬。切勿措置。
정조 5년 · 목
敎曰。今聞該房微稟。可謂衍語。旣曰只於出宮晝停所待令。還宮時。不欲侵夜可知。植炬。出宮時至晝停所待令。還宮時。切勿措置。
정조 5년 · 강
召見軍士房承旨徐有防于誠正閣。
정조 5년 · 목
有防曰。產室廳排設後。臺諫傳啓與否。旣承考奏之命。故就考辛丑年日記。則只避嫌新啓外。無前啓幷擧之事。壬申年日記。則雖行公臺諫。避嫌等事外。亦無詣臺傳啓之擧。而皆以呈辭呼望。前後已例如此。故敢此仰達。予曰。初命考奏者。意謂若此。已例果然云。以此令兩司知悉。
정조 5년 · 강
遞承旨申應顯。以鄭志儉代之。
정조 5년 · 목
政院。以應顯方在安州任所。合有變通之道。啓稟。敎以。許遞。前望單子入之。
정조 5년 · 목
以鄭尙淳爲戶曹判書。李敬養爲吏曹參議。嚴璹爲大司憲。兪岳柱爲掌令。李敬一爲校理。金翊休爲修撰。金履喜爲安州牧使。鄭民始爲戶曹參判。
정조 5년 · 강
以洪樂性爲藥房提調。
정조 5년 · 목
敎曰。藥房提調前望單子入之。
정조 5년 · 강
大報壇祭。命以大臣攝行。
정조 5년 · 목
禮曹啓言。大報壇祭。來三月初六日定行。而初雖以親祭磨鍊。亦多有攝行之例。今番則何以爲之。敎以。遣大臣攝行。
정조 5년 · 강
命訓將具善復。兼察左右捕將。
정조 5년 · 목
兵曹啓言。今此 元陵辛行時。左捕將李昌運。以都監中軍隨駕。右捕將具以謙。以禁軍別將隨駕。回鑾前。請留都訓鍊大將具善復。姑令兼察。允之。
정조 5년 · 강
判下各營軍兵替把草記。
정조 5년 · 목
因訓鍊都監幸行時軍兵替把草記。敎以。守總營留陣。旣命置之。本局餘軍。休亦可矣。適會此時。禁御新番軍。又多留營云。各其本營。以留營軍替把。䢖陽門入直軍。亦依此例。以新番軍替把。還宮後還爲替把事。知委兩營。又因禁衛營隨駕與替把軍兵逢點草記。敎以。屛門把守。旣用新番軍。諸處入直。宜無異同。此後若値新舊番未換之時。依今番定式施行。又因隨駕軍與把守軍替把草記。敎以。旣從均勞之意。已有所下敎於訓局草記。本營照此擧行。又因御營廳草記。敎以。旣從均勞之意。已有所下敎於訓局草記。本廳照此擧行。又因新番軍逢點草記。敎以。此後依今番定式遵行之意。已及於禁營草記。本廳亦爲倣此擧行。
정조 5년 · 강
汰宣傳官徐有和金益彬。
정조 5년 · 목
敎曰。承傳宣傳官李儀敬。投單出去之後。交代宣傳官。不卽待令。有承傳之事。而至使下位替代。作堦陞遷。旣出奬勸。則有召不待。豈無懲勵。當該宣傳官徐有和金益彬汰去。只以承傳汰去捧傳旨。
정조 5년 · 강
命李德鉉林鍚喆分揀。鄭亮采參酌。
정조 5년 · 목
義禁府啓言。因刑曹回啓。公山縣致死人朴女檢驗時。初覆檢官。一幷拿問處之事。依施矣。初檢官公山前判官李德鉉。今方待命。卽爲拿囚。覆檢官尼城前縣監鄭亮采。以盈德縣令。時在任所云。依例發遣府羅將。請拿來。敎以。旣示飭意。已囚者分揀放送。未囚者參酌。又啓言。扶安檢驗時初檢官。問名拿處事判下矣。初檢官扶安前縣監林鍚喆。今方待命。而方帶臺職。不得拿囚。請令政院。稟旨變通後拿囚。敎以。旣示飭意。分揀
정조 5년 · 강
命部官康思賢拿問重勘。
정조 5년 · 목
兵曹啓言。 東關王廟殿直殿內修掃坊軍定送事。往于東部催促。則該部官員。謂以作挐官門捉入。捽曳打踵云。聞甚驚駭。莫重之地。守直之人。任意捽打。事未前有。當該部官拿問重勘。該部書員朴世雄李景仁。使令李甲先金德良。請令攸司。從重科治。允之
정조 5년 · 강
平安監司金華鎭上疏辭職。賜例批。
정조 5년 · 강
召見承旨徐有防。奎章閣提學鄭民始于誠正閣。
정조 5년 · 목
予曰。非時之雨。終日滂沱。誠可㦖也。有防等曰。非但雨勢之如此。當此解氷之時。雨且連注。故道路泥濘。動駕實難進發矣。予曰。雖退定於數日後。一二日之間。泥濘之途。猝難盡乾矣。民始曰。雨若快霽。則雖一日之間。水流土乾。自可出路矣。予曰。若退定。則各色之貽弊。誠不些矣。民始曰。雖有些少民弊。如許日氣。何以動駕乎。
정조 5년 · 강
承旨李★(土+甲)等聯疏請幸行差退數日之期。賜批。都承旨李★(土+甲)。左承旨徐有防。右承旨朴祐源。在副承旨沈念祖。右副承旨金宇鎭。同副承旨鄭志儉。
정조 5년 · 목
聯疏略曰。今此謁 陵之命。寔出於追慕展禮之聖孝。吉日在明。鑾輿告戒。而一雨連宵。道路泥濘。玉體勞動。有乖節宣。伏願克軫愼護之方。差退數日之期焉。批以。已下敎矣。
정조 5년 · 강
藥房口啓請退謁 陵涓吉。賜批。
정조 5년 · 목
口啓以爲。謁 陵涓吉。動駕在明。而通宵大雨。玉體勞動。不勝悶迫。亟降一兩日差退之命。請軫節宣之方。批以。已下敎矣。
정조 5년 · 강
命祭物。皆以新件。輸送享所。
정조 5년 · 목
敎曰。祭物雖或措備。再明日 祭享時。果菓外。皆以新件改用。已備置物種。再明日動駕後。當取見。切勿以己造者仍用。新備物種。令本寺提調。今日內親執照檢。輸送于享所。如是申飭之後。若有不能精備之弊。提調難免其責。使之另加嚴飭。
정조 5년 · 강
命 陵幸時支待等事。切勿擧行。
정조 5년 · 목
因京畿監營。己亥年 陵幸時前例。敎以。前例雖如此。而今番則傳語軍。姑不減之。以楊州東倉米。計時給糧。問安則雖承旨問安。已令除之。支待等節。切勿擧行。所謂監役支待。最爲弊端云。卽令入來事分付。
정조 5년 · 강
命留都營。待晴結陣於信地。
정조 5년 · 목
敎曰。雨則不霽。霧猶未消。從衛之沾濕。蹕路之淖泥。可以知已。極爲悶然。丁閣旣拂簾帷。奠具又將辦備。況且民色等待之弊。不可不念。雖難退期。而留陣軍兵之前一日結陣。街上經宵。實屬軫恤。留都營結陣。多有可倣之例。使於禁衛營中。從便結陣。待晴出列信地。留都大臣所領軍官。亦於閭家分住。待晴結陣於信地事分付。
정조 5년 · 강
命親押時刻。以出宮初嚴時爲之。
정조 5년 · 목
敎曰。緬惟昔日封章之時。小子輒皆躬寫。祝貼奚異。小子羹墻之慕。無處可寓。此雖疏節。或爲伸誠之一端。當親書親押矣。親押時刻。以出宮初嚴時爲之。
정조 5년 · 강
領議政徐命善陳箚請動駕退定。賜批。
정조 5년 · 목
箚略曰。 元陵幸行。只隔一宵。春雨連注。勞動玉體。豈不有乖於大聖人節宣之方乎。再明亦爲吉日。差退且有近例。伏乞亟命退定。批以。所請若此。動駕今纔退定矣。仍命遣史官傳諭于領議政。
정조 5년 · 강
校理權以綱。修撰金翊休。聯箚請動駕稍俟開霽。賜批。
정조 5년 · 목
聯箚略曰。蹕路成泥。有司未及修治。春氷方解。橋梁易致傾圮。差退日期。稍俟開霽。實合深量之宜。伏乞亟賜察納焉。批以。已下敎矣。
정조 5년 · 강
命動駕。退定於再明日。
정조 5년 · 목
敎曰。當初持難。意在恤民弊。而見今雨勢不止。必欲動駕。反貽民弊。動駕退定於再明日。以此卽爲分付。曾於因雨勢動駕退行之時。有以楊州東倉穀給糧之事。依此擧行事。星火分付京畿監司。
정조 5년 · 강
命洪和輔等勘處。徐琢修等放送。
정조 5년 · 목
敎曰。滯囚可悶。開坐無日。洪和輔曺希元姜膺煥。依本律待明朝。草記勘處放送。徐琢修。聞非縱隸作挐。下隸從中紛挐之故云。而其不能先時禁戢之罪。拿處足可懲勵。此時守令數遞可悶。特爲付過放送。卽令還官。康思賢法外之刑。尤極無狀。亦以草記重勘照律放送。鄭益祚。坐在微眚。分揀放送。
정조 5년 · 강
命此後時囚人拿囚後。自本府草記。
정조 5년 · 목
敎曰。獄訟之地。旣不開坐。則滯囚之弊。不可不念。此後時囚人拿囚後。自本府草記。有特敎。則與用刑杖有異。開坐捧招。有草記勘放之命。則以草記擧行事。分付禁府。
정조 5년 · 강
命朴世雄等。各別嚴囚。
정조 5년 · 목
刑曹啓言。因兵曹草記。該部下人。令攸司從重科治事。命下矣。依傳敎。東部書員朴世雄李景仁。使令李甲先金德良。一幷捉來。爲先着拁嚴囚。敎以。着枷各別嚴囚。
정조 5년 · 강
命守宮承旨。問安于 殿宮承批後。付撥狀啓。
정조 5년 · 목
敎曰。今番幸行時。問安馬及支供。旣命除之。承旨亦無進去之事。而雖屬儀文。禮不可廢。守宮承旨問安于 殿宮。承批後。付撥狀啓事分付。
정조 5년 · 강
命時囚洪和輔。勿限年定配。
정조 5년 · 목
因禁府照律草記。允之。敎以。洪和輔。則不念滌瑕差遣之意。有此各項負犯。已極痛駭。況方梱重任。尤何等至重。則擅弄錢穀。剝割軍民之狀。至登編啓。臚列狼藉。此人。人或以爲有若可用之才然者。豈非罔人盜名之甚乎。今番嶺色守令。多從寬假之政。而似此不法之類。不可不明示懲惡之意。流三千里之律。渠焉敢逭也。本罪勿限年定配。其他照律諸囚。有功議者。各減一等。
정조 5년 · 목
具戎服。乘輿由協陽門。詣進善門外。降輿乘轎。仍進發。至晝停所。入幕次。少頃還爲進發。詣 元陵洞口。止吹打。降轎乘輿。入齋室。改具翼善冠淺淡服。詣 陵所。行謁 陵禮。仍詣丁字閣。行祭後。詣 陵上奉審。還詣碑閣奉審。仍行辭 陵禮後。詣 健元陵奉審。仍詣 顯陵奉審。次詣 穆陵奉審。次詣 徽陵奉審。次詣 崇陵時。泥路沒滕。注書趙興鎭李集斗。記事官金載瓚張顯慶落後。不得隨駕。未及待令於謁 陵禮時。予曰。莫重展拜。上下注書及左右史。無一人隨到。不得行禮。萬萬駭然。如有一分紀綱。安敢乃爾。仍命湖沿各定配所。當日押送。趙興鎭保寧。李集斗沔川。金載瓚唐津。張顯慶海美。捧傳旨以入。而予曰。上下注書及左右史。旣已定配。以他兼春秋。斯速入侍。注書。以陵別檢中。從速擬入。以爲隨駕之意。分付。駕到 關王廟。歷臨
정조 5년 · 강
命四忠祠遣承旨致祭。金省行加贈一階。徐德修特贈執義。
정조 5년 · 목
敎曰。太歲在辛丑。是年也。 先大王。自潛邸入承儲位。今焉舊曆云回。惟予小子羹墻之慕。無地可展。嗚呼。我 先王。述 列祖之心法。接 三宗之血脈。堯傳舜授。仁至義盡。使我四百年 宗社。賴以有磐泰之安。猗歟盛哉。時則有若忠獻公金昌集。忠愍公李健命。忠文公李頤命。忠翼公趙泰采。協力翊戴。以身殉國。貞忠大節。炳炳烺烺。至于今昭布人耳目。所謂䢖而不悖。質之無疑。永有辭於天下萬世者非耶。不幸伊時。䲷獍之徒。大起誣獄。乃構慘禍。嗚呼。天下寧有是耶。粵自 先朝。褒奬之敎。屢形於絲綸。賜祠江上。額以四忠。嗚呼。以聖人公天下之心。有是恩數。所謂公議不待百年而定者。亦非耶。重逢前甲。載謁 原陵。予小子烏可無寓感道也。四忠祠。逭承旨卜日致祭。其子孫仍令選曹錄用。又敎曰。以其時股肱之孫。又以肘腋之親。死生之際。若有撓奪。噫。今日 宗社。未知有稅駕之所。伊時被禍人。次第有贈爵與溢之典。而一人之獨漏。輿議迄今嗟歎。曾予嗣服之初。欲爲未果者。又若一人屢贈其職。而伊時 先王之敎。小子承聆。矧當錄舊之日。豈無表章之擧。贈吏曹參議金省行。加贈一階。故學士徐德修。特贈司憲府執義。皆令今日下批。
정조 5년 · 강
命自 陵洞口。至興仁之門。捧上言。
정조 5년 · 강
命李集斗張顯慶。爲先削職。趙興鎭金載瓚。姑爲分揀。
정조 5년 · 목
敎曰。今日史官事。其果成說乎。雖與元不參班之百官。容或有間。渠輩在上下注書及左右史之任。無一人隨到。展拜奉審。何等至重。而兩 陵不得行禮。渠輩皆以少官。若知一分國綱。寧有如許前所未有之事乎。嶺海之譴。在渠可謂薄勘。而其中二人。或有病或追到。然而混同處分。殆近斑駁。上注書李集斗。兼春秋張顯慶。爲先削職。假注書趙興鎭。翰林金載瓚。事勢如右。今姑分揀。
정조 5년 · 강
分揀宣傳官徐有和金益彬。
정조 5년 · 목
敎曰。汰去宣傳官徐有和金益彬。幷分揀。仍由弘化門還內。
정조 5년 · 강
東南兩 廟。遣將臣行祭。命以來初一日爲之。
정조 5년 · 목
敎曰。展禮後行祭。卽是應行之事。東南兩 廟。遣將臣行祭。日子以來初一日爲之。俄於行禮時。已有提說。一依宋武成王廟制爲之。旣有 肅廟受敎載寶鑑。 先朝亦以此有 御題文。而迄未遵行。可謂欠事。三局大將。依例兼堂上例。凡事管檢。雖以守僕服色言之。亦無定制。此後依他守僕例爲之。俾無䙝慢之歎事。令該曹知悉。
정조 5년 · 강
有政吏曹參議李敬養進。
정조 5년 · 목
以洪文泳爲副校理。吳大益爲刑曹參議。朴奎壽爲同義禁。金省行贈吏參例兼。徐德修贈執義。
정조 5년 · 강
命今日記過人。一幷蕩滌。
정조 5년 · 강
召見承旨沈念祖于誠正閣。
정조 5년 · 목
予曰。昨日 陵寢展拜時陪班事。萬萬寒心。　先朝 陵辛時。予嘗陪往。每見諸 陵展拜時。年老宰相。雖甚喘急。或至顚仆。而亦不敢爲落後之計。今番則惟意散避。甚至班列一空。使人主獨行展拜。今之紀綱。可謂末如之何矣。豈不可駭可悶之甚乎。
정조 5년 · 강
罷右議政李徽之職。
정조 5년 · 목
敎曰。所謂紀綱。非今日之紀綱。卽四百年扶植之紀綱也。有國無紀綱。其國不亡。予未之聞。今兹之事。莫曰班儀也。霜氷之漸。聖人先事憂之。百許步周旋之際。如是其散避。則脫有勞疲加於此之事。不獨百官而已。近班亦必無意隨扈矣。觀此憲府所捧現告。自第 三陵。卿宰若而人外。無一人進參。而 健元陵展拜。東西班纔是十數內外。以至崇陵展拜。無論大官小官。班行空虛。此可謂無如之何矣。不可無懲勵之道。而予則曰。處分止於現告者。則以今頹墮之紀綱。添一叢脞之歎。槪紀綱卽堂陛也。堂而無陛。陛而無級可乎。近來叢脞之極。不得不替行有司之擧。予亦無言。尤致頹墮。雖於節目之間。每煩辭敎。而叢脞之嫌。誠有不可顧者存焉。噫。大官統百僚。蕫勵整勅。以副協贊承佐之責焉。在朝具僚之不知所以敬畏大官者。此固堂陛不尊而然。予方自反。而惜乎大臣之不能紏督也。昨日事。奚直察影之一端。如使少能提飭。豈有無百官行禮之事乎。此立國以來所未有之事。予雖淟涊不知愧。想惟展拜之處。是何等肅敬之地。而䙝越至此。到今敬禮爲輕。所重爲重。一事二事。含容不已。則紀綱至於掃地而後已。且此大臣。不塞予倚毗也。抑亦不少。右議政李徽之罷職。
정조 5년 · 강
命昨日隨駕三司諸臣。一竝罷職。
정조 5년 · 목
敎曰。今日若以展拜班無人。盡汰百官。若此不已。朝綱必無修擧之理。而纔汰旋復。逾益恬嬉。此蓋不能端本故然耳。以大官而尙加責備之譴。則況掌風憲之官。有言責之任者乎。雖以昨日言之。身多冒犯。口亦不言。此等三司。溺職大矣。昨日隨駕三司諸臣。一幷罷職不敍。
정조 5년 · 강
以李敬懋爲右捕將。李昌運爲禁軍將。口傳也。
정조 5년 · 강
命擊錚人金元泰等。收贖放送。
정조 5년 · 목
刑曹啓言。今番回鑾時。平安道定州居金元泰金珍一等。擊錚于衛外。所當捧供以啓。而取考原情。則渠等所居邑與隣色。有堤堰蒙利處。年前陳告于戶曹。而未得四一之賞。故稱冤云。旣非四件內事。而肆然登聞。萬萬猥屑。原情勿施。請自臣曹勘處。允之。敎以。本律收贖放送。
정조 5년 · 강
命訓鍊大將具善復。虎皮一令賜給。
정조 5년 · 목
敎曰。隊伍整齊。無疏密不齊之歎。未有如昨日。豈可有罰無賞。曾已稔飭。今宜奬勸。挾輦把總哨官。方子各一張賜給。書字的。令本營施賞。殆成作隊之軍。進止遲速。施有迎刃之效。此則必是常時圑結而然。扈駕軍兵。恃在訓局。該大將。不以病臥爲事。有此修擧。不可無示嘉之道。訓鍊大將具善復。虎皮一令賜給。
정조 5년 · 강
各 陵展拜時。命守僕施賞。
정조 5년 · 목
敎曰。本 陵守僕守護軍。京事知守僕施賞。各　陵展拜時守僕。命考例施賞。
정조 5년 · 강
命前府使具埉。令次堂。明日開坐捧供。
정조 5년 · 목
義禁府。以慶興前府使具埉拿囚啓。敎以。令次堂。明日開坐。捧供以聞。
정조 5년 · 강
重推宣傳官徐有和等。
정조 5년 · 목
敎曰。昨日動駕時觀之。尋常號令。全不知方向。手脚忙亂。雜踏爲事。此等宣傳官。鍚以承傳之名。不亦惜哉。昨日承傳宣傳官徐有和金益彬。預差吳毅常朴基豊趙宅鎭。爲先從重推考。此後承傳宣傳官。陣法陣圖。必也各別鍊讀。當時之召試。以此令兵判。令加嚴飭。
정조 5년 · 강
命大司憲嚴璹。傳旨中勿爲捧入。
정조 5년 · 목
敎曰。俄已身旣冒犯。今亦不言爲敎。憲長亦年老之人。躝跚先詣。予已目擊。至命隨後。固嘉其勤。豈令渾勘。至於不言之責。現告專當捧之。以此以彼。不可無弦韋。大司憲嚴璹。傳旨中勿爲捧入。
정조 5년 · 강
命掌令柳孟養。校理權以綱。修撰金翊休。副修撰趙鼎鎭罷職傳旨。以遞差傳旨捧入。
정조 5년 · 목
因政院柳孟養等罷職傳旨。敎以。各 陵執事官。但於還宮時改服。洞口外合班隨駕。執此究之。此四人之參班與否。無足有無於其間。若其不言之失。應參班三司。猶皆噤嘿。何責乎元不參之人乎。不可混被譴罷。以遞差傳旨捧入。
정조 5년 · 강
命虛訃僞造人。嚴問究覈。
정조 5년 · 목
忠勳府啓言。前東部都事韓灌上言據。虛訃僞造人嚴査以聞事。命下矣。傳訃人金姓漢捉來嚴問。則其日未明。來到直房門外。以爲此書封。傳致於韓都事云。故受置房中。午間果爲傳給。而其傳書之人。初不知爲何許者云云。而不爲明白納供。所謂同廳人可疑者。問於韓灌。則以爲。忠義李光奎。言於渠曰。今二十一日。吾與忠義李彥儒。同在勳府直房矣。彥儒曰。韓灌遭其母喪。已爲屢日。而尙不奔喪。是豈道理乎。吾答曰。爲人子。豈有不奔喪之理云云。且忠義鄭潝以爲。聞愼伸之言。則李彥。儒以爲。韓灌豈是母喪奔喪者乎云云。故旣聞此言。萬萬驚痛。卽與李光奎。偕往李彥儒家。使之頭面。則彥儒不敢爲發明之計。此蓋以平日媢嫉之心。做出此等無據之說。以此見之。僞造虛訃者。的是李彥儒所爲云云。李光奎則時在利川地。不得招問。李彥儒方以忠義。入直本廳。故卽爲捉來。以傳敎內辭意。各別嚴問。則以爲。向日諸忠義公會之時。同僚中有人以爲。韓灌遭母喪四五日。尙不奔喪云。故渠答曰。爲人子者。豈不奔喪耶云云。而此外無他酬酢之語云。故又以其日公會中。發此說者。果爲誰某。更爲嚴問。而終不直招。査問於鄭潝。則以爲。果以愼伸之言。傳於韓灌如此云。而愼伸則方在交河地。不得招問。云蓋金姓漢。旣是傳訃之人。李彥儒則公會中。與人酬酢云云者。實涉可疑。然反覆究問。終始吞吐。俱不輸款。平問之下。難以取服矣。敎以。李光奎愼伸。星火捉來。卽爲頭面。若不直招。當限死加刑取服。以此嚴問究覈。所謂傳書漢。更加嚴問。如復隱諱。則欲盜窠而從中紹介者。非賊漢而何。當移捕廳取招。亦以此意嚴問。然而又復抵賴。以移捕廳之意草記
정조 5년 · 강
命擊錚人尹命世等。杖治放送。
정조 5년 · 목
因京畿監司擊錚人尹命世等捧供抄啓。敎以。呈于本官或監營足矣。何敢煩徹。雖極猥越。亦係民隱之一端。使之嚴査公報事。回諭。厥漢等之依手敎充軍。過矣。參酌杖治後放送事。一體回諭。
정조 5년 · 강
命李忠佐山訟作挐首唱人。照律重勘。
정조 5년 · 목
因京居李忠佐山訟上言。敎以。書院此等之弊。卽一小民難支之端。況有班名人乎。千步禁標。旣是無於法之法。而纍纍衆壠。獨禁此人墳山。果非挾感之事乎。以上言中院長之題觀之。辭嚴義正。儒賢所見。可謂卓然。儒賢之言旣如此。則何待回啓而知之。此後更勿侵撓之意。嚴飭院儒。不有儒賢之題。作挐至此。首唱人。卿其照律重勘事。不諭本道監司處。
정조 5년 · 강
命張性孫上言出給。決杖放送。
정조 5년 · 목
因果川童蒙性孫上言。敎以。事狀之如此如彼。無論。大壽之不有朝令。多般橫濫之狀。誠極痛駭。盧召史以此登聞者。不啻五六遭。昨秋特命定配。則雖是爲親之事。未過數朔。全諱本事。敢請宥釋。有若無端被配者然。寧有如許民習。所當如律勘處。而係是四件內。姑且分揀。今該府捉致厥漢。上言出給。決杖放送。
정조 5년 · 강
秋曹。以張一三擊錚原情覆啓。
정조 5년 · 목
刑曹啓言。全羅道靈巖童蒙張一三。爲其父被謫事。擊錚後。原情所供如此。請上裁。敎以。曾有道啓査覈。則何不考閱伊時文書論理結語。直請上裁乎。卿等推考。更以草記稟處。
정조 5년 · 강
王大妃殿進御三戔重人蔘粟米飮。命煎入。榻敎也。
정조 5년 · 강
召見承旨金宇鎭于誠正閣。
정조 5년 · 목
予曰。爾其無勞攘之祟乎。宇鎭曰。別無所蜣矣。予曰。 健元陵　穆陵之間。不甚相遠。而陪班盡爲落後。事甚可怪矣。至於領府事之進箚自引。豈不過中乎。宇鎭曰。諸 陵展拜時。老病人勿爲陪從事。特有下敎。故領府事果不陪進矣。予曰。兼春秋有顯族乎。朴行淳曰。今無立朝之人矣。予曰。 王大妃殿進御粟米飮。從速煎入。而若無提調。則以副提調監煎事分付。予曰。下直守令來待與否知入。行淳回奏曰。守令入來者。只三人云矣。予命召吳道炯。予曰。 王大妃殿氣候。近挾寒感。兼滯痰氣。凡於起居之際。筯力甚薾。當用何等良劑。而以得和解之效乎。道炯曰。以木米飮 進服。恐或無妨矣。予曰。此則似有過解之慮。以前方中加羅蔘三錢重。 進御爲好矣。道炯曰。　患候今雖挾感。自是宿患。果亦有難於進用破解之劑矣。予曰。然矣。予曰。忠勳府草記持來。行淳回奏曰。草記姑未修正。予曰。從速修入事分付。行淳回奏曰。在鄕人姑未捉來究問。故似爲遲滯云矣。命召李★(土+甲)。予曰。李彥儒事。幾何究問乎。★(土+甲)曰。光奎彥儒頭面。則光奎諉之彥儒。而彥儒未能發明。將待究問愼伸然後。可以覈實。而愼伸方在交河。故今此發差未還矣。予曰。此是彥儒所敎之事乎。★(土+甲)曰。以上言觀之。不無疑端矣。予曰。詳覈以聞。予曰。曾聞勳府。有堂上三員。而有司則誰爲當差乎。★(土+甲)曰。其中盡出有司矣。予曰。一堂誰也。★(土+甲)曰。具允明曾爲一堂。而以其具庠之事出後。未能行公矣。
정조 5년 · 강
召見慶尙監司李文源于誠正閣。
정조 5년 · 목
辭陛也。予曰。慶尙監司尙在闕中乎。承旨徐有防曰。然矣。文源進伏。予曰。旬宣之任。想必善爲。而其在責備。益加愓念。文源曰。臣於向者待罪萊府時。奉職無狀矣。今承聖敎。益切惶感。更無所達矣。予曰。有何所聞弊瘼乎。文源曰。今以繡啓觀之。大邱債弊　去益滋甚。此是前後道臣。不能矯正之致。不可不一番釐正。其中防役之設。亦皆出自民間。爲弊極大云。臣當下去後。觀勢狀聞矣。予曰。其外亦有數條爲弊者矣。文源曰。擧以論之。進上物種之收捧。黃口白骨之軍額。亦不可不一番矯革者矣。予曰。何以則有矯弊之道乎。文源曰。當申飭列邑。簽壯充額。則似好矣。予曰。大抵軍丁。不充元額。亦多白徵云。無論彼此色。善爲察飭。從實充定。文源曰。當愓念奉行矣。予曰。推刷官之減革。爲其祛民弊。而今以本道推徵。有甚於前云。是可謂以暴易暴者也。文源曰。至於寺奴婢言之。爲弊不貲。此亦矯正處矣。予曰。以爲善處可矣。今且本道監兵水使守令。幾皆遞改。其於迎送之際。必多民弊。亦可關念處也。爾在萊府時。觀其狀啓。已知其謹實。不欲更飭矣。
정조 5년 · 강
召見下直守令于誠正閣。
정조 5년 · 목
安州牧使金履禧進伏。予曰。爾其下往善爲也。七事則姑置。宣諭則自政院聽受可也。咸陽府使金樂豊進伏。予曰。咸陽素稱難治云。爾其下去。必以褒啓爲期。以奏七事可也。通津府使柳孝源進伏。予曰。爾以善治爲期可也。今且內直。姑無替直之人。俟其在外軍職入來代直後。可以下往。姑留直所。以待下敎也。豐基郡守崔夢巖進伏。予曰。以通禮陞資。挽近罕有。而又爲守令。於渠可謂奇幸矣。予曰。家在何處乎。夢巖曰。居在靈巖矣。密陽府使金履鐸進伏。予曰。是誰孫也。履鐸曰。爲金尙憲六代孫矣。予曰。與金昌集爲幾寸乎。履鐸曰。爲五寸曾孫矣。予曰。詳達其履歷。履鐸曰。遭喪三嘉。下考於咸昌。其後永川淸風黃州。仍以移差矣。予曰。以其熟手。必圖善治。咸安郡守呂萬永進伏。予曰。爾其邑事。必如兵曹郞官時。勤幹爲之。延安府使李樂培進伏。予曰。爾典郡邑。爲幾次乎。樂培曰。曾經三邑矣。予曰。今番則無如金堤戶曹之事。而善爲也。丹陽郡守黃檃進伏。予曰。曾經幾邑乎。檃曰。只爲山淸矣。予曰。向以戶曹事徑遞乎。檃曰然矣。予曰。前事便是眚災。而今番則善爲也。醴泉郡守鄭持淳進伏。予曰。爾在桂坊時。與姜趾煥同遞乎。持淳曰然矣。予曰。向在嶺邑時。下考於李性源手乎。持淳曰然矣。予曰。爾之固執最欠。必以周通爲政。觀其狀貌。極甚佳好。何不觀科乎。祥原郡守鄭駿采進伏。予曰。夫馬上來乎。駿來姑難下去。故夫馬還爲下送矣。白川郡守金安默進伏。予曰。曾經幾邑乎。安默曰。只經長水。而以點下落仕矣。予曰。今番則必以剛果爲治可也。安默曰。謹堂愓念擧行矣。南海縣令張翼大進伏。予曰。爾以何薦出六乎。翼大曰。本以宣薦而爲武兼出六矣。予曰。爾是初邑乎。翼大曰然矣。予曰。爾其善治。以湔前官之耻。予曰。兼春秋亦兼兵曹郎廳。跟隨凡節。雖在詣閤之時。必爲申飭也。
정조 5년 · 강
命閣官。以閣職順付知製敎。
정조 5년 · 목
敎曰。時任閣官之以閣職順付知製敎。自吏曹添書官敎。則原任閣官之以見帶之實職或軍銜。亦爲順付。而實職則添書於官敎。軍銜則別書一張官敎以給。無所不可。若以原任。而自館閣抄書啓下。則是無異於新抄。安有例兼之意哉。時無文衡。又非文任所可爲者。抄啓與否。元無可論。以此分付該曹。知悉擧行。而係是令初。一竝列書。單子啓下後。卽爲口傳不批。
정조 5년 · 강
璿源殿掌務內官徐宗翊等。竝命該府處之。
정조 5년 · 목
敎曰。璿源殿掌務內官徐宗翊。 王大妃殿掌務內官白喜章。惠慶宮掌務內官朱好一。中宮殿掌務內官姜晚德。後苑掌務內官姜渭興。健禮堂掌務內官李景潤。昌慶宮薛里內官池好溟。竝該府處之。
정조 5년 · 강
命直提學直閣待敎。例兼知製敎。
정조 5년 · 목
敎曰。提學旣兼考試與詞命之任。則直學以下。宜兼內知製。事理當然。此亦未遑。未及之定式。此後本閣直提學直閣待敎。例兼知製敎。依玉堂例爲之。至於製述分排之際。非特敎。無得差定事分付。
정조 5년 · 강
大司憲嚴璹避嫌乞遞。賜批。
정조 5년 · 목
避嫌略曰。臣於見職。有自來情勢。豈敢冒沒承膺。而適値動駕隔宵。陪扈義重。章皇出肅。仍參陪班矣。鑾輿還發之際。伏聞 健元陵展拜時不參人。使都憲現告之命。方在路中。使下吏分傳東西班。使之自首。皆稱進參。還宮後以此往復于政院。則政院始以 穆陵　顯陵不參人。亦爲現告之意相報。臣於是始知當初下吏之誤傳上敎。臣亦誤爲擧行矣。莫重下敎。誤聞而不審者。臣之罪也。且臣於 崇陵展拜時。亦不及進參。身自犯罪。摘發他人之罪。實有傷於廉義。則泯默而退者。亦臣之罪也。伏聞有不言三司罷職之敎。臣亦當入現告。千萬意外。忽伏承傳旨中分揀之特恩。惶恧之餘。自不覺感淚之被面。第臣以此情迹。其不可一刻晏然於臺次也明矣。請命遞斥。批以。錯聽傳敎。吏失其傳。未造 崇陵。卿豈獨然。兹事。亶知卿之爲勤。不知有怠。勿辭亦勿退待。
정조 5년 · 강
領府事金尙喆陳箚自引。賜批。
정조 5년 · 목
箚略曰。以展拜陪從諸臣之多不參班。傳敎連下。辭旨截嚴。臣於此誠不勝萬萬悚蹙之至。聖慕無窮。玉體忘勞。諸 陵展誠。一時躬行。臣子道理。固當跼蹶不敢後。而如臣襄疲。力不從心。終不能隨處盡分。跡涉偃便。罪實難逃。兹敢短箚首實。請重降威譴。以警俱僚焉。批以。箚以爲引。定予始料之未及。況有老病人不參之命。尤無可以執言之義。卿其安心勿辭焉。仍命遣史官傳諭。
정조 5년 · 강
左尹尹蓍東上疏請歸護母病。賜批。
정조 5년 · 목
疏略曰。念臣獨蒙至尊之憐察。前旣㝟貸。繼又甄拔。恩言而詔之。好爵以縻之。生死銜結。何以爲報。第臣有區區私懇。臣母素患勞傷泄痢之症。被感發作。醫治旣不及時。形症轉就難處。臣方寸煎撓。恭陳短章。徑尋鄕路。詞訟劇務。宿衛重任。不可委棄癏曠。伏願聖慈。將臣本兼兩任。亟行鐫免。仍治臣徑情之罪。批以。卿其勿辭。少間上來。
정조 5년 · 강
副司直黃景源上疏辭職。賜例批。
정조 5년 · 강
命李彥儒。捧避晚。
정조 5년 · 목
刑曹啓言。李光奎愼伸。卽爲頭面。傳書漢。更加嚴問。又復抵賴。移捕廳之意。草記事。批下矣。李光奎未及捉來。不得頭面。愼伸處。先爲嚴問究覈。則所供內。韓灌承訃之翌日。與李彥儒來會勳府直房去時。彥儒於道上。以韓灌母死七日。今始通訃奔喪云云。故答曰。自京距長湍不遠。其母死。其子何聞之避。若是而止。其後與鄭潝相逢。言於鄭潝曰。十二月初四日。聞李彥儒言。則韓灌母死七日矣。及見其通訃。則果是十一月二十八日。遭其母喪。其間日子之適符。甚是異事。且韓灌奔喪後。於直房見李光奎。則光奎以爲。李彥儒言內。韓灌豈母死奔喪者乎。又於勳府。見忠義李儒珍。則亦以爲。李彥儒言內。韓灌豈母死奔喪之人乎。果聞此等之說。有所傳該於鄭潝云云。此外更無他可問之端。傳書漢。半日究覈。終始所招。一如昨日。問於李彥儒。則其所發明。矛盾漫漶。語屈難伸。然灰覆覈覈。終不納疑。不可以平問取服。敎以。今則端緖已露。行腦臆之狀。雖謂之明若觀火可也。虛傳之日子相符。聽言之僚員俱在。渠雖喙長三尺。何敢發明。況韓灌元不道書中所塡月日。則渠何以知他人書中辭也。由前由後。元犯非渠而誰。所當嚴訊取服。而事端彰若之後。平問捧避晚足矣。更爲開坐。李彥儒處捧達晚以聞。莫曰此事不過渠莗自中事也。將此心術。何事不做。忠義之任。亦是近侍。則若不嚴徵。無以徵他。更或抵賴。限死嚴訊究覈次。直爲出付刑曾後早記。
정조 5년 · 강
命北靑定配罪人張信昌放送。
정조 5년 · 목
刑曹啓言。靈嚴童家張一三擊錚原情。更以草記稟處事。命下矣。取考前後査啓。則獄事根因。卽朴次乭張信昌敺打崔白山致命。而乙未五月。因信昌子一三鳴申聞鼓。行査本道。朴次乭。則以首犯會推。張信昌則以原謀流配矣。及至丁酉。因次乭妻許女上言。行査本道。次乭亦以次律定配。大抵自初各人之招。皆以爲。張信昌則只執頭䯻而已。元不敺打云。則到今首犯之次乭。旣以次律勘配之後。干連原謀之信昌。近十年編配。獨未蒙疏釋。北靑府定配罪人張信昌。請參酌放送。允之。敎以。昨日判付。錯認首從故也。事實若此。卿曹雖欲論理覆奏。勢可待議處命下而爲之者。卿等推考。安徐。
정조 5년 · 강
判下秋曹擊錚上言回啓。
정조 5년 · 목
刑曹啓言。擊錚罪人金載默。飾詐納供。萬萬痛駭。依判下照律發配。發緘一疑。令司憲府。請依判下擧行。敎以。依回啓施行。渠之十四寸兄載恪。與製箋人酬酢。在三昨年夏間。到今幾年之後。始乃擊錚。果何意思。金安老之爲權奸。而非惡逆。雖非慣於東史者。孰不知之。假使製箋人。不知本事。而引用於對偶之句。以權奸而對惡逆。無所不可。以外句之有耇輝二字。而安老爲耇輝之理乎。惟彼明義一部。卽今日春秋。凡爲東土含生之倫。皆有沫血飮泣。誓不共生之心。此兩囚耳。亦以渠祖先不干之事。肆發刊除之說乎。此無他。覬覦之徒。潛伺釁隙之不足。從以妄加揣度於近日爻象而然者。原書中所謂國邊人。不幸爲別人。而正若适遠雖出。大倫不虧者也。似此兆朕。馴致不已。其國不爲國。君不爲君。不待知者。而可以明知。卿等亦皆髮竪而膽顫乎。又啓言。向前朴貞道上言內辭意。亦難盡信。令本道行査請稟處。敎以。卿曹論理。極爲的確。遠外獄情。雖難遙度。初檢官所爲。奚特黯黮。爲先下該府。嚴問口招。其在審愼之道。一邊呼訴。有難盡信。依回啓令本道臣。勿拘驕弁顏私。除尋常親執嚴査。所謂李東斌等及楚山干連吏屬。竝各別嚴刑。箇箇告察。捧直招。不多日內。星火回啓事嚴飭。又啓言。向前鄭孟得上言。有難盡信。令道臣査實請稟處。敎以。兹事無論曲直。觀於前官之査實。可知其可冤。而廵營之題。亦甚明快。所謂新官之一反前案。必爲彼隻立證者。其儱侗昏憒之狀。不難知也。設有可以及案之端。何不徐觀熟究而決之。新到之初。急急變草者。非是偏聽私囑。豈有是也。大抵訟理。雖不可扶甲抑乙。而此事前決後決。公私易示。然事貴周詳。第令道伯。一兩日內査啓。該牧使可謂已出場之人。勿嫌顏面。公決登聞事。關辭中另加申飭。
정조 5년 · 강
遣承旨馳詣受 香所。奉審摘奸。
정조 5년 · 목
東南 關王廟纛所祭。在明日也。
정조 5년 · 강
太廟展拜。命以十一日擧行。
정조 5년 · 목
因禮曹啓稟也。
정조 5년 · 강
命遣史郞。摘奸諸執事淸齋。
정조 5년 · 강
召見藥房提調金華鎭。奉審承旨徐有防于誠正閣。
정조 5년 · 목
有防。 關王廟奉審後入來也。○予曰。產室廳不遠。其時擧行之節及所入之物。皆已準備耶。華鎭曰。已爲待令。而至於問安一節。設廳後。似當逐日問安於本宮。而若當日次之時。則似有掣礙之端。故。姑無定議矣。予曰。然則近來 王大妃殿症候。漸臻平復之慶。日次問安停止。本宮問安亦除之。而但於大殿。逐日問安好矣。
정조 5년 · 강
召見承旨徐有防于誠正閣。